39. Barátság futóverseny: Szombaton százötvenen (!) teljesítették a diósförgepatonyi Barátság futóverseny 10 km-es távját otthon | Paraméter
2020. április 19. - 20:21 | Sport
Másfélszázan éltek az „otthon futás” lehetőségével, küldték el időeredményüket a diósförgepatonyi Barátság futóverseny szervezőinek, ezzel Szlovákia egyik legpatinásabb futóversenyének immár harminckilencedik felvonása került az országhatárainkon túl is népszerű tavaszköszöntő sportrendezvény krónikájába.
Célbaérkezés után Koczó Vince Vajas Rolandot és Hodossy Pétert (balról jobbra) befutóéremmel jutalmazta - Fotók: Facebook
„Karantén idején újragondoltuk rendezvényünket. Ahogy mondani szokás: mindenre van megoldás. A koronavírus-járvány miatt futóversenyünk az előző évekkkel, évtizedekkel ellentétben merőben más forgatókönyv szerint zajlott. Az országos futónaptárban hagyományosan április harmadik szombatjára bejegyzett tíz kilométeres országúti versenyünket virtuális futás formájában rendeztük meg. A futókat és kocogókat előzetesen arra kértük, hogy április 18-án egyénileg, lakhelyükön, kedvenc futóútvonalukon teljesítsék az előírt távot. Ahhoz sem ragaszkodtunk, hogy a megszokott időpontban, ebéd után egy órakor kezdjék el teljesíteni a versenytávot. Nagy sikerként értékelem, hogy igazolásképpen százötvenen küldték el futóórával mért eredményüket, a képernyőfotót. A szelfiknek is örültünk. A legtöbben természetesen a versenyünkre rendszeresen visszatérők közül kerültek ki, de sok újonc neve is felkerült az eredménylistára. Futottak a környéken, de Magyarországról, Németországból, Franciaországból és Angliából is érkezett visszajelzés. Ketten, nevezetesen Hodossy Péter és Vajas Roland egy órakor a megszokott rajthelyen vágtak neki az eredeti útvonalnak. Célba érkezésük után az egyedi befutóérmet én akasztottam a nyakukba” – nyilatkozta a Paraméternek Koczó Vince, Diósförgepatony alpolgármestere, a verseny szervezőbizottságának elnöke.
Gyurkovics Erika (kék szerelésben) Lelkes Mónika társaságában futotta le a távot
Tőle azt is megtudtuk, hogy a résztvevők között volt a Bősi Futóklub tizennyolc tagja, a Nagymegyeri Futóklubot pedig kilencen képviselték. A helybeli gyökerekkel rendelkező Gyurkovics Erika és bátyja, Lelkes József is abszolválta a kilométeradagot. Ugyancsak elküldte időeredményét Kele Géza, a dunamocsi futónagykövet, de a felsőszeli RoniRun Club futói is besorakoztak a népes futócsaládba. A komáromi Dobay Gergely a Vág partján rótta a kilométereket.
„A résztvevők jutalma a különleges futóélmény mellett az egyedi befutóérem, melyet postán küldünk el a sportolóknak. Büszkék vagyunk mindenkire, aki a virtuál futást választotta. Reméljük, jövőre, a jubileumi negyvenedik futóversenyünkön ismét községünkben üdvözölhetjük a sportág szerelmeseit” – bizakodott Koczó Vince.